### 9.     Beslutning om låneoptagelse 2018

**Åbent**

Sagsnr.: 326-2017-31741       J.nr.: 00.30.00           Dokumentnr.:
326-2019-65835

**Sagstype**

Beslutning

**Resume og sagens baggrund**

Ifølge Kalundborg Kommunes målsætninger for den økonomiske
politik, skal der hvert år træffes konkret beslutning om optagelse af lån med
udgangspunkt i årets låneramme.

**Indstillinger**

Direktøren indstiller,

1.    at der ikke
optages lån vedrørende 2018 og

2.    at der anvendes 1,9
mio. kr. af lånerammen til at frigive tidligere deponerede beløb.

**Behandling**

Direktionen, Økonomiudvalget, Kommunalbestyrelsen.

**Sagsfremstilling**

I budget 2018 var der budgetteret med lånoptagelse på i alt
7 mio. kr. på områder, hvor der er automatisk låneadgang, men ifølge Kalundborg
Kommunes målsætninger for den økonomiske politik, skal der hvert år træffes
beslutning om den konkrete lånoptagelse.

Den automatiske låneadgang er fastsat i bekendtgørelse nr.
1580 af 17. december 2013 og omfatter bl.a. afholdte udgifter til lån til
betaling af ejendomsskatter, energibesparende foranstaltninger, visse
jorderhvervelser og anlægsudgifter til færger og havne. Pr. 1. juli 2018 er der
sket ændring af bekendtgørelsen således, at udgiften til lån i henhold til lov
om lån til betaling af grundskyld m.v. fratrukket de i regnskabsåret indfriede
lån også kan lånoptages. Det drejer sig om den midlertidige indefrysningsordning
for grundskyld.

Der er alene mulighed for at låne til faktisk afholdte
udgifter til de låneberettigede formål.

Lånerammen er opgjort for 2018 og den udgør 19,0 mio. kr.

Renten på kommunens indestående i bank udgør pr. 1. marts
2019 -0,125 (negativ rente), hvilket afregnes månedligt til banken. Kalundborg
Kommune skal således betale for at have penge stående i banken.

Med udgangspunkt dels i den negative rente og dels i
kommunens aktuelle likviditet, hvor kassebeholdningen pr. 31. december 2018
udgjorde 263 mio. kr., er indstillingen, at der ikke optages lån på baggrund af
lånerammen i 2018.

Uudnyttet låneramme kan anvendes til at frigive deponerede
beløb. Kalundborg Kommune har ultimo 2018 deponeret i alt 1,9 mio. kr. som
følge af tidligere indgåede lejeaftaler.

Anvendes lånerammen ikke til optagelse af lån, foreslås det
derfor, at uudnyttet ramme i stedet anvendes til at frigive deponeringerne, så
kommunen igen har kan disponere fuldt ud over disse beløb.

**Økonomiske konsekvenser**

Ingen

**Direktionens møde den 11. marts
2019:**

Anbefales.

**Økonomiudvalgets møde den 19.
marts 2019:**

Anbefales.